钦定古今图书集成/明伦汇编/氏族典/第419卷 > 《廖用贤尚友录》 > 祢衡
## 钦定古今图书集成/明伦汇编/氏族典/第419卷 > 《廖用贤尚友录》 > 祢衡

按《后汉书祢衡传》：“衡字正平，平原般人。少有才辩，而
气尚刚傲，好矫时慢物，唯善鲁国孔融及弘农杨修。
融亦深爱其才，数称述于曹操。操闻衡善击鼓，乃召
为鼓史。因大会宾客，阅试音节，诸史过者，皆令脱其
故衣，更著岑牟单绞之服。次至衡，衡方为渔阳参，挝
蹀躞而前，容态有异，声节悲壮，听者莫不慷慨。衡进”
操前而止，吏诃之。于是先解袒衣，次释馀服，裸身而
立，徐取岑牟单绞而著之，毕，复参挝而去，颜色不怍。
孔融退而数之，因宣操意，衡许往。融复见操，说衡狂
疾，今求得自谢。操喜，敕门者：“有客便通。”待之极晏，衡
乃著布单衣疏巾，手持三尺税杖，坐大营门，以杖棰
地大骂。操怒，送与刘表，表甚宾礼之。后复侮慢于表，
表耻不能容，以江夏太守黄祖性急，故送衡与之，祖
亦善待焉。后黄祖在《蒙冲》船上大会宾客，而衡言不
逊顺。祖大怒，令五百将出，欲加棰。衡方大骂，祖恚，遂
令杀之。祖主簿素疾衡，即时杀焉。

郑樵《通志》。